**Előterjesztés munkaanyaga**

**a Képviselő-testület 2015. augusztus 25-i ülésére**

8. napirendi pont: **Rendeletalkotás a szeszes ital fogyasztásának közterületen történő korlátozásáról**

1.

Az egyes rendészeti tárgyú törvények módosításáról szóló 2013. évi XCIII. törvény ismét lehetőséget biztosít az önkormányzatok részére, hogy helyi rendeletben szabályozzák a szeszes ital közterületen történő fogyasztásának tilalmát.

A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 200.§-a jelenleg az alábbiak szerint rendelkezik:

***„200. §*** *(1) Aki*

*a) a szeszes ital árusítására vagy a közterületen történő fogyasztására vonatkozó – törvényben, kormányrendeletben vagy önkormányzati rendeletben meghatározott – tilalmat megszegi,*

*b) vendéglátó üzletben tizennyolcadik életévét be nem töltött személy részére szeszes italt szolgál ki,*

*c) a szeszes ital eladása során közterületen vagy nyilvános helyen szemmel láthatóan részeg állapotban lévő személynek szeszes italt szolgál ki,*

*d) közterületen vagy nyilvános helyen fiatalkorút szándékosan lerészegít,*

*szabálysértést követ el.*

*(2) Az (1) bekezdésben meghatározott szabálysértés miatt a közterület-felügyelő is szabhat ki helyszíni bírságot.”*

Az önkormányzati rendelet tehát nem szabálysértési tényállást állapíthat meg, mint régen, hanem kimondhatja szeszes ital közterületi fogyasztásának tilalmát, lehetővé téve ezzel a Szabstv. 200.§-ának alkalmazását.

A szabálysértési eljárás lefolytatása az eljárás alá vont személy lakóhelye szerinti járási hivatal hatáskörébe tartozik, ugyanakkor a rendőrség és a közterület-felügyelő is szabhat ki helyszíni bírságot.

Kiemelt fontosságúnak tartjuk, hogy településünk polgárai és az idelátogató vendégek számára is élhető, gondozott, barátságos, tiszta község legyünk. A rendezett településképhez hozzátartozik a közterület rendje, tisztasága, az ott tartózkodók kulturált viselkedése is. A javasolt szabályozástól a közterületek, a lakókörnyezetünk, a településközpont tisztábbá, rendezettebbé válhat, és hozzájárulhat a közterületi italozással összefüggő egyéb szabálysértések, esetleges bűncselekmények megelőzéséhez is.

2.

Kérjük a Tisztelt Képviselő-testületet, szíveskedjenek a javasolt rendeletet megalkotni.

Melléklet: rendelet-tervezet a szeszes ital fogyasztásának közterületen történő korlátozásáról

Összeállította: dr. Molnár Zsuzsanna jegyző

Előterjesztéssé nyilvánítva: 2015. augusztus 24.